Man sterf ná sportnutsvoertuig boom tref, aan die brand slaanArgieffoto ŉ Man, vermoedelik in sy 50’s, is dood toe die sportnutsvoertuig waarin hy gery het buite Welkom in die Vrystaat teen ŉ boom gebots het. Russel Meiring, woordvoerder van ER24, het Vrydag gesê die ongeluk het Donderdag op die R34-pad sowat 10 km buite Welkom plaasgevind. “By paramedici se aankoms op die toneel is die voertuig aan die kant van die pad teen ŉ boom aangetref. Die voertuig het ná die trefslag aan die brand geslaan en die brandweer was nog besig om die brand onder bedwang te bring,” het Meiring gesê. Kort nadat die brand geblus is, het paramedici die man se liggaam binne die voertuig aangetref. “Ongelukkig kon daar niks vir hom gedoen word nie en hy is dood verklaar,” het hy gesê. Die omstandighede wat tot die ongeluk gelei het, is onbekend en word deur die polisie ondersoek.